CELEX: 31987D0039
Language: el
Date: 1986-12-15 00:00:00
Title: 87/39/ΕΟΚ: Απόφαση της Επιτροπής της 15ης Δεκεμβρίου 1986 σχετικά με την παράταση της ισχύος, για το 1986, του πολυετούς προγράμματος προσανατολισμού όσον αφορά την υδατοκαλλιέργεια που υποβλήθηκε από την Ομοσπονδιακή Δημοκρατία της Γερμανίας σύμφωνα με τον κανονισμό (ΕΟΚ) αριθ. 2908/83 του Συμβουλίου (Το κείμενο στην γερμανική γλώσσα είναι το μόνο αυθεντικό)

Avis juridique important

|

31987D0039

87/39/ΕΟΚ: Απόφαση της Επιτροπής της 15ης Δεκεμβρίου 1986 σχετικά με την παράταση της ισχύος, για το 1986, του πολυετούς προγράμματος προσανατολισμού όσον αφορά την υδατοκαλλιέργεια που υποβλήθηκε από την Ομοσπονδιακή Δημοκρατία της Γερμανίας σύμφωνα με τον κανονισμό (ΕΟΚ) αριθ. 2908/83 του Συμβουλίου (Το κείμενο στην γερμανική γλώσσα είναι το μόνο αυθεντικό)  

Επίσημη Εφημερίδα αριθ. L 017 της 20/01/1987 σ. 0031 - 0032

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 15ης Δεκεμβρίου 1986  σχετικά με την παράταση της ισχύος, για το 1986, του πολυετούς προγράμματος προσανατολισμού όσον αφορά την υδατοκαλλιέργεια που υποβλήθηκε από την Ομοσπονδιακή Δημοκρατία της Γερμανίας σύμφωνα με τον κανονισμό (ΕΟΚ) αριθ. 2908/83 του Συμβουλίου  (Το κείμενο στη γερμανική γλώσσα είναι το μόνο αυθεντικό)  (87/39/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2908/83 του Συμβουλίου της 4ης Οκτωβρίου 1983 σχετικά με την κοινή δράση για την αναδιάρθρωση, τον εκσυγχρονισμό και την ανάπτυξη του τομέα της αλιείας και την ανάπτυξη της υδατοκαλλιέργειας (1), και ιδίως το άρθρο 5,  Εκτιμώντας:  ότι το πρόγραμμα του 1983-1985 προηγήθηκε της υποβολής στην Επιτροπή μελέτης εμπειρογνωμόνων σχετικά με την κοινοτική αγορά όσον αφορά τις πέστροφες και τους κυπρίνους·  ότι η γερμανική κυβέρνηση στις 13 Ιανουαρίου 1986 πρότεινε παράταση του πολυετούς προγράμματος προσανατολισμού όσον αφορά την υδατοκαλλιέργεια·  ότι σύμφωνα με την πρώτη παράγραφο του άρθρου 3 του κανονισμού (ΕΟΚ) αριθ. 2908/83, ο απαιτούμενος χρόνος για την εκτέλεση του προγράμματος καλύπτει τουλάχιστον την προτεινόμενη διάρκεια της κοινής δράσης·  ότι το πρόγραμμα περιλαμβάνει τις πληροφορίες που αναφέρονται στο άρθρο 4 του κανονισμού (ΕΟΚ) αριθ. 2908/83·  ότι το χαρακτηριστικό στοιχείο της υδατοκαλλιέργειας στη Γερμανία είναι η πολύ μικρή ανάπτυξη της εκτροφής ιχθύων σε θαλάσσια ύδατα· ότι, σχεδόν, όλη η ιχθυοκαλλιέργεια στη Γερμανία πραγματοποιείται στο γλυκό νερό και περιλαμβάνει κυρίως την εκτροφή πέστροφας και κυπρίνου·  ότι το πρόγραμμα προτείνει, κυρίως, την ορθολογική οργάνωση και ανάπτυξη της εκτροφής της πέστροφας και των κυπρίνων και, σε μικρότερη έκταση, την αύξηση της παραγωγής άλλων ειδών στα γλυκά νερά·  ότι η Επιτροπή δεν είναι δυνατόν να εγκρίνει αυτό το τμήμα του προγράμματος σχετικά με τις πέστροφες και τους κυπρίνους, λόγω των δυσκολιών που αντιμετωπίζει η Κοινότητα για τα εν λόγω προϊόντα, εκτός από ορισμένα σχέδια εκσυγχρονισμού υπαρχουσών εγκαταστάσεων, ιδιαίτερα εκείνων που μειώνουν τη ρύπανση και τη θνησιμότητα·  ότι το πρόγραμμα είναι δυνατόν, έχοντας υπόψη το παραγωγικό δυναμικό, τη ζήτηση για τα εν λόγω προϊόντα και τις κατευθυντήριες γραμμές της κοινής αλιευτικής πολιτικής να αποτελέσει το κατάλληλο πλαίσιο για σχέδια τα οποία μπορεί να τύχουν της χρηματοδοτικής υποστήριξης της Κοινότητας·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Διαρθρώσεων της Αλιείας,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Εγκρίνεται η παράταση της ισχύος του πολυετούς προγράμματος προσανατολισμού όσον αφορά την υδατοκαλλιέργεια που προτάθηκε από τη γερμανική κυβέρνηση στις 13 Ιανουαρίου 1986, τα κυριότερα στοιχεία της οποίας αναφέρονται στο συνημμένο παράρτημα Ι, υπό τον όρο της τήρησης των διατάξεων που αναφέρονται στο συνημμένο παράρτημα ΙΙ.  Άρθρο 2  Η παρούσα απόφαση απευθύνεται στην Ομοσπονδιακή Δημοκρατία της Γερμανίας.  Βρυξέλλες, 15 Δεκεμβρίου 1986.  Για την Επιτροπή  Antonio CARDOSO E CUNHA  Μέλος της Επιτροπής  (1) ΕΕ αριθ. L 290 της 22. 10. 1983, σ. 1.  ΠΑΡΑΡΤΗΜΑ Ι  ΚΥΡΙΑ ΧΑΡΑΚΤΗΡΙΣΤΙΚΑ ΠΟΥ ΑΦΟΡΟΥΝ ΤΗΝ ΠΑΡΑΤΑΣΗ ΤΗΣ ΙΣΧΥΟΣ ΤΟΥ ΠΟΛΥΕΤΟΥΣ ΠΡΟΓΡΑΜΜΑΤΟΣ ΠΡΟΣΑΝΑΤΟΛΙΣΜΟΥ ΤΟΥ 1986 ΣΧΕΤΙΚΑ ΜΕ ΤΗΝ ΥΔΑΤΟΚΑΛΛΙΕΡΓΕΙΑ ΟΠΩΣ ΔΙΑΤΥΠΩΘΗΚΑΝ ΑΠΟ ΤΗΝ ΚΥΒΕΡΝΗΣΗ ΤΗΣ ΟΜΟΣΠΟΝΔΙΑΚΗΣ ΔΗΜΟΚΡΑΤΙΑΣ ΤΗΣ ΓΕΡΜΑΝΙΑΣ ΜΕΣΑ ΣΤΟ ΠΛΑΙΣΙΟ ΤΟΥ ΚΑΝΟΝΙΣΜΟΥ (ΕΟΚ) αριθ. 2908/83 ΤΟΥ ΣΥΜΒΟΥΛΙΟΥ  1. Στόχος του προγράμματος  Η ανάπτυξη της θαλάσσιας υδατοκαλλιέργειας και της υδατοκαλλιέργειας του γλυκού νερού, λαμβάνοντας υπόψη την καταλληλότητα των ειδών για εκτροφή στη Γερμανία, τις τεχνικές εκτροφής, την εμπορική βιωσιμότητα και τις προοπτικές της αγοράς.  2. Διάρκεια  Το πρόγραμμα θα καλύπτει την περίοδο από 1ης Ιανουαρίου έως 31 Δεκεμβρίου 1986.  3. Περιοχές που αφορά το πρόγραμμα  Το σύνολο της Ομοσπονδιακής Δημοκρατίας της Γερμανίας.  4. Αναπτυξιακή πολιτική  Η μελλοντική δραστηριότητα στρέφεται κυρίως προς τα είδη για τα οποία υπάρχουν πράγματι τεχνικές μέθοδοι διατροφής.  Μεταξύ των ειδών αυτών τα σημαντικότερα είναι:  α) πέστροφες,  β) κυπρίνοι,  γ) χέλια,  δ) θαλάσσιοι πλάτακες και ιδιαίτερα τα καλκάνια (Scophthalmus maximus).  5. Στόχοι της παραγωγής  Οι στόχοι της παραγωγής, που πρέπει να πραγματοποιηθούν στο τέλος του προγράμματος του 1986, είναι η σταθεροποίηση της τρέχουσας παραγωγής πεστροφών και κυπρίνων και μια σημαντική αύξηση άλλων προϊόντων, ιδιαίτερα των χελιών. Η παραγωγή χελιών είναι χαμηλή αυτή τη στιγμή (περίπου 10 έως 20 τόνοι) αλλά υπάρχει μεγάλη ζήτηση στην αγορά χελιών στη Γερμανία, ιδίως για χέλια βάρους 250-300 γραμμαρίων για κάπνισμα. Το έλλειμμα της παραγωγής ανέρχεται σε 500 τόνους περίπου.  6. Ανάγκες επενδύσεων  Απαιτούνται για το 1986 επενδύσεις ύψους 14,3 εκατομμυρίων ECU περίπου. Η εθνική ενίσχυση που θα χορηγηθεί για τις επενδύσεις αυτές εκτιμάται σε 4,1 εκατομμύρια ECU.  ΠΑΡΑΡΤΗΜΑ ΙΙ  ΤΕΛΙΚΑ ΣΥΜΠΕΡΑΣΜΑΤΑ  1. Η Επιτροπή επισημαίνει ότι η παράταση που ζητήθηκε από την κυβέρνηση της Ομοσπονδιακής Δημοκρατίας της Γερμανίας ως πλαίσιο για τα μελλοντικά κοινοτικά και εθνικά χρηματοδοτικά προγράμματα αποτελεί ένα αρχικό μέτρο για την κατεύθυνση των επενδύσεων στην υδατοκαλλιέργεια. Εντούτοις, δεδομένης της κατάστασης της κοινοτικής αγοράς όσον αφορά τις πέστροφες και τους κυπρίνους που εκτρέφονται αποκλειστικά στο γλυκό νερό, η ενίσχυση θα δοθεί μόνο σε ορισμένα σχέδια εκσυγχρονισμού. Θα δοθεί προτεραιότητα σε σχέδια που συντελούν στη μείωση της ρύπανσης ή/και σε χαμηλότερα ποσοστά θνησιμότητας.  2. Η Επιτροπή υπογραμμίζει ότι οι επενδυτικές ανάγκες που περιλαμβάνονται στο πρόγραμμα δεν συνεπάγονται υποχρέωση για χρηματοδοτική υποστήριξη από την Κοινότητα.